**La nova temporada arriba amb una inversió per part de les estacions d’esquí superior als 13,5 milions d’euros, cosa que suposa una vegada més un fort esforç inversor dels diferents centres d’hivern del Pirineu de Lleida**

Les estacions d’esquí alpí i nòrdic del Pirineu de Lleida han portat a terme durant l’estiu múltiples millores referides als remuntadors, pistes, serveis complementaris, aparcaments i accessos, sempre amb la vista posada en l’increment de la comoditat i la seguretat dels usuaris, així com en la sostenibilitat i l’eficiència de les instal·lacions respectives.

**Baqueira Beret** presenta més quilòmetres innivats i dos remuntadors nous a la zona de Beret. L’estació aposta un any més per la sostenibilitat i digitalització en serveis i l’entrada al Freeride World Tour com a primer destí internacional. Destaca l’estrena del nou telecadira Clòt der Os, un desembragable de sis places que millora la zona de debutants de Beret i facilita la connexió amb el telecadira de Dossau. El nou telecadira té una capacitat de 2.400 esquiadors/hora, amb una cota de sortida situada a 1.850 m, al costat del Nucli Audeth a Beret, i una d’arribada a 2.207 m. La instal·lació cobreix un desnivell de 357 m i té una longitud de 1.992 m.

En el marc de la reordenació de la zona de Beret, el telecadira del Pla de Beret ha estat substituït per un teleesquí i la zona de debutants ha estat delimitada, com a la zona de Baqueira. El nou teleesquí té una capacitat de 650 esquiadors/hora, amb una cota de sortida a 1.838 m i una d’arribada a 1.881, amb una longitud de 337 m que supera un pendent mitjà del 12,8%. La reorganització de la zona de debutants de Beret ha portat la innivació a la pista Audeth i la millora de la de Cabanes, a més de la creació de la nova pista Pins, ja que l'antiga passa a dir-se Stadium 2. Una altra de les novetats seran els accessos amb torns al nou teleesquí Pla de Beret, al telecadira Fernández Ochoa de l’Stadium i al telecadira Mirador.

D’altra banda, Baqueira Beret ha continuat executant diferents accions per al foment de la sostenibilitat i l'autosuficiència en el centre hivernal, dins i fora de l’estació. El complex renova l’aposta pel BaqueiraPASS i el BaqueiraTICKET, donant prioritat a la compra de forfets en línia a través de la recàrrega d'aquests dos suports. En aquest sentit ara es poden comprar a compte uns dies d'esquí i vincular-los a un suport físic mitjançant un número.

Pel que fa als esdeveniments esportius, la cita estrella d'aquesta temporada serà el Freeride World Tour, un circuit internacional en què es podrà veure en acció els millors freeriders del món. Entre el 22 i el 28 de gener, adaptant-se a la finestra meteorològica del moment, es disputarà la primera prova del Tour en un dels vessants més mítics de l'estació.

**Boí Taüll** ha invertit un any més en la millora i l’adequació dels equipaments de l’estació (remuntadors, maquinària de pistes, vehicles de neu i neu produïda). Enguany ha substituït el telecadira Puigfalcó pel nou teleesquí Puigfalcó, reaprofitat de l’antic teleesquí Erta, i ha retirat l’antic teleesquí Xicoia. També ha creat una nova pista accessible a un públic més ampli per fer descensos des de la zona de Vaques (sense necessitat d’agafar una pista negra).

En el marc del procés de transformació digital de l’estació, s’han instal·lat noves màquines tant de venda, per a la compra al complex sense necessitat de passar per taquilla, com de recollida de forfets per a les compres fetes online. Aquesta temporada tindrà un total de 6 màquines de recollida i 1 de venda distribuïdes a diferents punts de l’estació així com a l’oficina del Patronat de Turisme de la Vall de Boí, a Barruera. També estrena una nova pàgina web que facilitarà l’accés a la informació de les persones usuàries fent més usable l’experiència amb informació actualitzada en tot moment. A causa de la bona acollida la temporada d’hivern passada, la Cafeteria La Guineu manté el servei Click&Go, que permet fer la comanda a través de l’app i anar-la a buscar un cop està a punt.

L’estació disposa de diversos certificats de qualitat, com el certificat d’Equipament Familiar (ACT), i els segells d’Applus i de Safe Tourism Certified, que acrediten Boí Taüll com a espai segur davant el risc de contagi.

Boí Taüll acollirà els Campionats d’Europa d’Esquí de Muntanya, organitzats per FGC i concedits per la Federació Internacional d’Esquí de Muntanya (ISMF). En la competició, que tindrà lloc del 8 al 13 de febrer de 2022, es disputaran les proves d’esprint, vertical, individual i relleus. Els Europeus 2022 són les proves més importants del calendari internacional d’esquí de muntanya de la propera temporada.

**Espot Esquí** ha dut a terme el condicionament i el ressembrat de pistes i millora dels paravents per evitar l’erosió de la muntanya i aconseguir un estalvi energètic gràcies a necessitar menys neu produïda. També per guanyar eficiència, s’han instal·lat nous sensors amb control per GPS a les màquines trepitjaneu. Així mateix s’han fet millores al llac: s’han renovat 180 metres de tanca perimetral i s’ha instal·lat un nou sistema de telecontrol i un nou aforador automatitzat amb sensors.

A més, per a aquesta temporada s’han adquirit noves màquines de venda i recollida de forfets. Amb la instal·lació d’aquestes màquines tots els accessos a l’estació queden coberts, i suposen una millora per als visitants, que no han de fer cues per accedir a pistes. El complex d’Espot disposa de diversos certificats de qualitat, com el de gestió mediambiental ISO 14001, la Q de qualitat d’ICTE, el certificat d’Equipament Familiar (ACT), i els segells d’Applus i de Safe Tourism Certified, que acrediten l’estació com a espai segur davant el risc de contagi.

Per la seva banda, **Port Ainé**estrena el nou aparcament Rabasta a la cota 2.000 del complex, amb capacitat per a 290 vehicles. També s’han instal·lat màquines noves de venda i recollida de forfets a la cota 1.650 i a la cota 2.000 tant per adquirir forfets com per recollir els adquirits prèviament a la botiga online. Aquesta temporada d’hivern, Port Ainé tindrà un total de 8 màquines (2 de venda de forfets i 6 de recollida) a la mateixa estació i 1 de recollida al poble de Rialp.

Per evitar l’erosió de la muntanya i aconseguir un estalvi energètic gràcies a necessitar menys neu produïda, Port Ainé ha dut a terme el condicionament i el ressembrat de pistes i la millora dels paravents. Amb el mateix objectiu, s’han instal·lat nous sensors amb control per GPS a les màquines trepitjaneu. A més, per evitar l’erosió, s’han consolidat els meandres del barranc de Port Ainé i els talussos de l’aparcament existent amb geomalla tridimensional. D’altra banda, s’han renovat també 150 metres de tanca perimetral del llac, l’aigua del qual s’utilitza per a la producció de neu. Port Ainé està acreditada amb diversos certificats de qualitat, com el de gestió mediambiental ISO 14001, la Q de qualitat d’ICTE, el certificat d’Equipament Familiar (ACT), i els segells d’Applus i de Safe Tourism Certified que garanteixen que l’estació és un espai segur davant el risc de contagi.

En col·laboració amb el Parc Natural de l’Alt Pirineu, Port Ainé organitzarà aquesta temporada d’hivern una exposició sobre el gall fer que pretén conscienciar la població respecte a aquesta espècie i divulgar recomanacions de bones pràctiques per a la seva conservació. A més, conjuntament amb el Parc Natural de l’Alt Pirineu s’han reorganitzat i senyalitzat els itineraris de raquetes de neu. S’ha complementat amb més senyalització l’itinerari del Pic de l’Orri i reestructurat l’itinerari de Port Ainé amb plafons divulgatius de flora i fauna. Com a novetat, s’han marcat dos itineraris nous: un de circular, que passa pel refugi de les Comes de Rubió, i un altre que porta fins al poble de Roní.

**Port del Comte** fa un any més una aposta clara per un futur més sostenible consumint energia produïda en la seva totalitat a partir de fonts d’energia renovables (hidràulica i solar). Les fonts d’energia renovables són les que s’obtenen de fonts naturals inesgotables, ja que són capaces de regenerar-se de forma natural. En aquest sentit ha reforçat el sistema d’innivació, amb la instal·lació de 9 canons ventiladors de baix consum (produeixen el doble de neu i consumeixen la meitat), perquè una altra de les iniciatives que han abraçat els responsables d'aquest complex hivernal és la sensibilitat a l'entorn i ser el més ecològics possible. Són canons d’última generació i tenen una gran eficàcia de producció en dies de vent, gràcies al seu potent ventilador que fa que la neu produïda s’optimitzi al màxim caient sobre la pista més humida, cosa que ajuda que no se l’emporti el vent. En aquesta aposta per la sostenibilitat, en algunes zones s’ha sembrat herba per assegurar una millor conservació del mantell de neu a l’hivern.

Port del Comte també ha centrat els seus esforços en assegurar les condicions per a l'esquí amb la instal·lació de més de 800 m lineals de tanca paraneus i la neteja i consolidació de talussos a les pistes i nova senyalització.

Enguany ha potenciat la col·locació a les pistes de biomassa extreta dels boscos de l’entorn barrejada amb terra, cosa que facilita l’arrelament de l’herba i la pràctica de l’esquí amb tota seguretat fins i tot amb gruixos de neu mínims (de només 10 cm), així com el drenatge òptim de les pistes, que permet un estalvi d’entre el 50 i el 80% de l’aigua necessària per a la innivació artificial (i que en cas contrari cal bombejar des de cotes molt inferiors). En aquesta aposta per la sostenibilitat, en algunes zones s’ha plantat herba reciclada procedent de camps de futbol.

L’estació d’alta muntanya de **Tavascan**, situada al municipi de Lladorre, ha reforçat la seva seguretat amb la instal·lació de noves barreres paraallaus que estan situades a la zona de l’aparcament. Amb l’actuació, aquesta zona del complex està protegida amb barreres paraallaus entre les cotes 2.015 a 1.915 m. La instal·lació permetrà evitar allaus més avall de la cota 1.915 m.

D’altra banda, Tavascan també ha millorat la producció de neu a la cota baixa del complex amb l’adquisició d’un nou innivador de baixa pressió i la instal·lació d’una nova xarxa d’innivació que permetrà la instal·lació de canons més moderns i eficients. També s’ha ampliat i millorat la cinta de debutants de la part baixa de l’estació i s’ha habilitat una rampa d’entrada a la instal·lació per afavorir la comoditat i la seguretat dels esquiadors. De cara a la nova temporada s’han acabat les obres de la sala polivalent de 100 m2, que es destinarà a cursos i projeccions audiovisuals.

**Les estacions d’esquí nòrdic**

Les estacions d’esquí nòrdic del Pirineu de Lleida, que són Aransa, Lles de Cerdanya, Sant Joan de l’Erm, Tuixent-la Vansa i Virós-Vallferrera, també han portat a terme diverses tasques de manteniment i de millora dels circuits tant d’esquí com de raquetes. També han invertit en renovació de material i millora de la senyalització i condicionament dels edificis de serveis dels complexos. Els centres exclusivament de nòrdic estan agrupats sota la marca Tot Nòrdic.

Pel que fa a cada estació s’ha de remarcar les actuacions següents:

A **Aransa** cal consignar l’adquisició d’una màquina trepitjaneus Kassbohrer i millores al refugi (reformes a la teulada, pintada de l’interior del refugi i nova il·luminació exterior), a més de l’arranjament de la carretera que puja des de Martinet.

A **Lles de Cerdanya** s’han homologat circuits en distàncies d’esprint, 2,5 km, 3,3 km, 3,75 km i 5 km per poder disputar proves internacionals segons la normativa FIS, s’han arranjat circuits i cunetes per millorar l’aprofitament de la innivació i s’han instal·lat plaques fotovoltaiques, a més d’arranjar la carretera que puja des de Martinet.

A **Sant Joan de l’Erm** s’han fet reformes a l’edifici principal i a les habitacions del refugi, s’ha adequat una nova sala polivalent per millorar i augmentar la capacitat d’acollida de grups i s’ha creat un nou circuit de raquetes circular.

A **Tuixent-la Vansa** cal consignar l’adquisició d’una màquina trepitjaneus (PB 300), l’increment de l’amplada dels circuits d’esquí (7 metres), la instal·lació d’una nova depuradora (amb un biofiltre de 60 m3 amb complements), l’adquisició de mobiliari exterior per a les terrasses de la cafeteria-restaurant, la primera fase de renovació de material d’esquí de lloguer per adaptar-lo a la nova norma de fixacions, l’adaptació d’itineraris de raquetes per a la protecció del gall fer (variació d’itineraris i senyalització) i la millora al voltant de l’edifici de serveis.

A **Virós-Vallferrera** s’han executat treballs de neteja i senyalització de nous circuits de raquetes de neu i de circuits d’esquí nòrdic, s’ha habilitat un nou espai d’atenció al públic i taquilles i s’ha acabat l’edifici annex al Refugi Gall Fer com a espai polivalent.

**Tavascan** ha fet obres de manteniment i millora de les pistes i dels edificis, i s’ha finalitzat la nova sala polivalent.